
Mesterséges intelligencia által vezérelt volumetrikus keményszöveti változások elemzése

Kulcsszavak: cone-beam számítógépes tomográfia; konvolúciós neuralis hálók; mesterséges intelligencia; számítógépes 3D leképezés; volumetrikus keményszöveti kiértékelés
Bevezetés: A szegmentáció célja, hogy cone-beam számítógépes tomográfiás (CBCT) felvételeket három-dimenzióban rekonstruáljuk, majd ezáltal volumetrikus kiértékeléseket végezhessünk. A digitális adatfeldolgozás lehetővé teszi a műtéti beavatkozások három-dimenziós tervezését és az irányított sebészeti beavatkozások elvégzését. A mesterséges intelligencia (MI) fejlődése révén ma már lehetőség van automatikus mélytanulás-alapú (deep learning: DL-alapú) szegmentációs eljárások alkalmazására.
Célkitűzés: DL modell teljesítményének vizsgálata keményszöveti változások értékelésére horizontális irányított csontregeneráció (Guided Bone Regeneration: GBR) eljárások előtt és 6 hónappal azt követően készült CBCT felvételek szegmentálásában.
Módszer: Az alkalmazott DL modell kifejlesztéséhez 70 db CBCT felvételt használtunk. A tesztelést 10-10 db horizontális alveoláris gerincaugmentációs műtét előtt és után készült CBCT felvételeit felhasználva végeztük. A keményszöveti változások értékelését a műtét előtti és utáni CBCT felvételek térbeli illesztése után, valamint a DL- és fél-automatikus szegmentációkkal kapott műtét előtti szegmentációknak a megfelelő műtét utáni szegmentációkból való kivonásával értékeltük. A DL teljesítményét a fél-automatikus szegmentációval a Dice-hasonlósági együttható (DSC), a Jaccard-index (IoU), a Hausdorff-távolság (HD95) és a térfogat összehasonlítása alapján értékeltük.
Eredmények: A DL és fél-automatikus szegmentációk közötti átlagos DSC és IoU 0,96 ± 0,01 és 0,92 ± 0,02 volt mind a műtét előtti és műtét utáni CBCT felvételeken. Míg a DL és fél-automatikus szegmentációk közötti HD95 értékek 0,62 mm ± 0,16 mm és 0,77 mm ± 0,31 mm voltak a műtét előtti és utáni CBCT felvételeken. A DSC, IoU és HD95 átlagosan 0,85 ± 0,08; 0,78 ± 0,07 és 0,91 ± 0,92 mm volt az augmentált keményszöveti modellek esetében. Az állkapocs- és augmentált keményszövet-szegmentációk térfogata nem különbözött jelentősen a DL és fél-automatikus módszerek között.
Következtetések: A vizsgálatunk során alkalmazott DL modell a CBCT felvételek szegmentálásában az irodalomban szereplő MI-rendszerekkel összehasonlítható pontosságot mutatott. A mélytanulási modell relatíve nagy megbízhatósággal szegmentálta a mandibula horizontális GBR előtti és utáni CBCT felvételeit, valamint az alveoláris gerincdefektusokat és a parodontális csont topográfiáját.



